Ανδρέας Α. Παπανδρέου

Ο Ανδρέας (Αντρίκος) Α. Παπανδρέου (Σαν Φρανσίσκο, 1959), είναι Έλληνας πανεπιστημιακός.

Βιογραφικά στοιχεία 

Γεννήθηκε στο Σαν Φρανσίσκο της Καλιφόρνια το 1959 και είναι ο τρίτος υιός και τέταρτο παιδί του Ανδρέα Παπανδρέου και της Μαργαρίτας Τσαντ. Παππούς του είναι ο Γεώργιος Παπανδρέου, ενώ αδερφός του ο Γεώργιος Α. Παπανδρέου. Είναι παντρεμένος με την Μαριάνθη Αλεξίου.

Ακαδημαϊκή καριέρα 

Σπούδασε οικονομικές επιστήμες στο Κολέγιο Κουίν Μέρι (Queen Mary College) του Πανεπιστημίου του Λονδίνου το 1981 και συμπλήρωσε τις σπουδές του στη Σχολή Οικονομικών του Πανεπιστημίου του Λονδίνου (London School of Economics) το έτος 1982 και έλαβε το διδακτορικό του από το Κολλέγιο Μέρτον του Πανεπιστημίου της Οξφόρδης το έτος 1990. Ακολούθησε ακαδημαϊκή καριέρα διατελώντας επίκουρος καθηγητής στο Πανεπιστήμιο Μακεδονίας, λέκτορας στο Πανεπιστημιακό Κολέγιο του Λονδίνου (University College London), επίκουρος καθηγητής στο Κολέγιο Φράνκλιν και Μάρσαλ (Franklin and Marshall College) ενώ έχει διδάξει και στο Πανεπιστήμιο του Χάρβαρντ. Σήμερα είναι καθηγητής οικονομίας του περιβάλλοντος στο Τμήμα Οικονομικών Επιστημών του Εθνικού και Καποδιστριακού Πανεπιστημίου Αθηνών, διευθυντής του Τομέα Πολιτικής Οικονομίας και του Εργαστηρίου Πολιτικής Οικονομίας της Βιώσιμης Ανάπτυξης του ίδιου Τμήματος.

Ακτιβισμός 

Επίσης είναι ιδρυτής και πρόεδρος της μη κυβερνητικής οργάνωσης «Ινστιτούτο για το Κλίμα και την Ενεργειακή Ασφάλεια» (I4CENSE)  και μέλος της επιτροπής μελέτης των επιπτώσεων της κλιματικής αλλαγής της Τράπεζας της Ελλάδος. Από το 2008 η μη κυβερνητική οργάνωση που έχει ιδρύσει διοργάνωσε διεθνή συνέδρια για την οικολογία και το περιβάλλον (Mediterranean Sustainable Energy Summit). Για τον λόγο αυτό ως μέλος της οργανωτικής επιτροπής και ως πρόεδρος της μη κυβερνητικής οργάνωσης, είχε συναντηθεί με τον τότε πρωθυπουργό Κώστα Καραμανλή ο οποίος και παρευρέθη ανοίγοντας το συνέδριο. Τα συνέδρια διοργανώθηκαν σε συνεργασία με τους Financial Times υπο την αιγίδα του Προέδρου της Δημοκρατίας ενώ το 3ο συνέδριο έγινε παρουσία του τότε πρωθυπουργού Γεωργίου Παπανδρέου.

Είναι συμπρόεδρος του Δικτύου Βιώσιμης Ανάπτυξης των Ηνωμένων Εθνών - Ελλάδα.

Υπόθεση CDS και καταδίκη Πάνου Καμμένου 

Σε καταγγελίες του ο τότε βουλευτής της Νέας Δημοκρατίας και νυν πρόεδρος των Ανεξαρτήτων Ελλήνων, Πάνος Καμμένος, χαρακτήρισε τον πρωθυπουργό ως «έμμισθο broker των διεθνών τοκογλύφων» ποντάροντας σε CDS με έμμεση διαμεσολάβηση του αδερφού του Αντρίκου. Για τις δηλώσεις αυτές ο Αντρίκος Παπανδρέου έχει καταθέσει αγωγή κατά του βουλευτή για ψεύδη και συκοφαντίες. 

Τον Ιούλιο του 2012 ο οικονομικός εισαγγελέας Γρηγόρης Πεπόνης διέταξε να διεξαχθεί συμπληρωματική έρευνα σχετικά με τον ρόλο του Αντρίκου Παπανδρέου στην υπόθεση των CDS. Αντίθετα, ο εισαγγελέας Κορρέας στο δικό του πόρισμα ζήτησε να τεθεί μέρος της υπόθεσης στο αρχείο και συγκεκριμένα το σκέλος εκείνο που αφορά τις καταγγελίες περί ενδεχόμενης εμπλοκής του Αντρίκου Παπανδρέου σε κερδοσκοπικά παιχνίδια σε βάρος της Ελλάδας, οι οποίες καταγγελίες κρίθηκαν αστήρικτες από τον Κορρέα.

Τον Ιούνιο του 2013 το δικαστήριο καταδίκασε τον Πάνο Καμμένο για εξύβριση εναντίον του Αντρίκου Παπανδρέου. Στον πρόεδρο των Ανεξάρτητων Ελλήνων επιβλήθηκε πρόστιμο τριάντα χιλιάδων ευρώ που πρέπει να καταβάλει στον Αντρίκο Παπανδρέου και παράλληλα του απαγορεύτηκε να αναφέρεται στο όνομα του αδερφού του πρώην πρωθυπουργού.

Τον Δεκέμβριο του 2020, σε δεύτερο βαθμό (Εφετείο), ο Πάνος Καμμένος καταδικάστηκε εκ νέου για την ίδια υπόθεση, καθώς το Τριμελές Εφετείο Αθηνών έκρινε ότι οι ισχυρισμοί του Καμμένου για την σχέση Παπανδρέου και CDS ήταν «συκοφαντικοί, εξυβριστικοί και απειλητικοί ». Στον Καμμένο επιβλήθηκε πρόστιμο 50.000 ευρώ που πρέπει άμεσα να καταβάλλει στον Αντρίκο Παπανδρέου. Μαζί με τους τόκους και τα δικαστικά έξοδα, το συνολικό ποσό που υποχρεώνεται να καταβάλλει ο Καμμένος στον Παπανδρέου ανέρχεται σε 94.000 ευρώ.

Συγγραφικό έργο

Συλλογικά έργα 
Έχει συμμετάσχει στην συγγραφή τριών συλλογικών έργων: 
 Οικονομικά εργαλεία για την αειφόρο ανάπτυξη, εκδόσεις Αντ. Ν. Σάκκουλα, 2004, ISBN 978-960-15-1092-7
Σε αναζήτηση ελληνικού μοντέλου ανάπτυξης, εκδόσεις Παπαζήση-Ίδρυμα Μεσογειακών Μελετών, 2008, ISBN 9789600222753
John Kenneth Galbraith: Σε αναζήτηση της "καλής κοινωνίας", εκδόσεις Μεταμεσονύκτιες, 2009, ISBN 9789607800398

Ατομικά έργα 
Έχει επιμεληθεί ξένες εκδόσεις στα ελληνικά και έχει συγγράψει δικά του ατομικά έργα:
 Οικονομική περιβάλλοντος & φυσικών πόρων, Επιμ. Ανδρέας Α. Παπανδρέου, Μεταφρ. Ανδρέας Σοκοδήμος,εκδόσεις Gutenberg-Γιώργος & Κώστας Δαρδανός, 2010, ISBN 978-960-01-1337-2
 Εξωτερικότητα και Θεσμοί, εκδόσεις Oxford University Press, 1994

Παραπομπές 

Έλληνες οικονομολόγοι
Ανδρεας
Έλληνες πολωνικής καταγωγής